SKRIFTLIG FORESPØRGSEL E-3190/02

af Armando Cossutta (GUE/NGL) til Kommissionen

(8. november 2002)

Om: Totalfina-Elf og tvangsarbejde

Ifølge Frie Faglige Internationale (FFI) (CISL) har visse multinationale selskaber, deriblandt det franske selskab Totalfina-Elf, anvendt tvangsarbejde i Burma. Ifølge en rapport på 350 sider udarbejdet af FFI skulle det franske selskab i løbet af 2002 have betalt den magthavende militærjunta i Burma for anvendelse af civile, der med magt var blevet hentet fra landsbyer for at bygge veje og andre infrastrukturer i forbindelse med anlægningen af gasledningen i området Yadana. Totalfina-Elf nægter enhver forbindelse med nævnte forhold, men for FFI er der desværre en sammenhæng mellem visse multinationale selskabers investeringer i Burma og den stigende anvendelse af tvangsarbejde.

1. Har Kommissionen kendskab til denne udnyttelse?

2. Finder Kommissionen det ikke uacceptabelt, at et europæisk selskab er involveret i lignende forhold?

3. Hvilke foranstaltninger vil Kommissionen træffe for at beskytte de mest grundlæggende menneskerettigheder mod de krænkelser, som europæiske selskaber begår uden for Unionens område?

4. Mener Kommissionen ikke, at der udover den nedværdigende behandling af mennesker er tale om en krænkelse af bestemmelserne om fair trade?

5. Burde der ikke indføres afgift på alle produkter fremstillet uden for Unionen af europæiske virksomheder, der således omgår den europæiske sociallovgivning?

Svar afgivet på Kommissionens vegne af Chris Patten

(16. december 2002)

Som det ærede medlem sikkert forstår, kan Kommissionen ikke kommentere en retssag, der er under behandling i en medlemsstat.

EU har truffet en række foranstaltninger, der er beskrevet i den fælles holdning om Burma/Myanmar, som følge af den politiske situation i landet og de omfattende krænkelser af menneskerettighederne i form af bl.a. tvangsarbejde.

Den fælles holdning blev fastlagt i 1996 og er blevet skærpet adskillige gange siden da. Med den fælles holdning blev der indført en våbenembargo og et forbud mod eksport af udstyr, der kan anvendes internt til undertrykkelse eller terrorhandlinger, og forsvarssamarbejde og al ikke-humanitær bilateral bistand blev suspenderet. Regeringsbesøg af højtstående personer i Burma/Myanmar er også suspenderet, og der er forbud mod udstedelse af visum for indrejse til eller transit gennem EU for medlemmer af militærregimet, regeringsmedlemmer, højtstående medlemmer af

de militære styrker eller sikkerhedsstyrkerne og disses familier samt embedsmænd i turistindustrien. En liste over personer, der er omfattet af visumforbuddet, blev første gang offentliggjort i april 2000, og de midler, som personerne på listen har placeret i udlandet, er blevet indefrosset. Den fælles holdning blev for nylig forlænget til den 29. april 2003.

Med hensyn til handelsforbindelserne blev de handelsfordele, som EU normalt indrømmer udviklingslande, trukket tilbage for Burma/Myanmars vedkommende i 1997 på grund af tvangsarbejde. Det betyder også, at landet ikke er berettiget til EU-initiativet alt undtagen våben, som blev indført i 2001, uanset dets status som et af de mindst udviklede lande.

Kommissionen støtter Den Internationale Arbejdsorganisations (ILO) arbejde med at opretholde arbejdsnormer og det vigtige standpunkt, som ILO har taget med hensyn til Burma/Myanmar i forbindelse med dets meget alvorlige overtrædelser af ILO-konvention nr. 29 om tvangsarbejde. Kommissionen har sammen med medlemsstaterne støttet ILO ved i størst mulig udstrækning at anvende de procedurer, der er fastlagt i ILO's statut, i forbindelse med Burma/Myanmars overtrædelser af konvention nr. 29 (artikel 33 i ILO's statut). Kommissionen har underrettet ILO om EU's fælles holdning og de foranstaltninger, der er truffet i den forbindelse. Spørgsmålet om tvangsarbejde er også blevet drøftet med Burmas regering ved en række lejligheder, bl.a. under EU-trojkaens besøg og som led i dialogen mellem EU og ASEAN-landene.

Kommissionen vil sammen med medlemsstaterne fortsat overvåge situationen nøje, og hvis myndighederne i Burma/Myanmar ikke træffer de nødvendige foranstaltninger, vil Kommissionen være rede til at foreslå Rådet yderligere foranstaltninger.

Den 2. juli 2002 vedtog Kommissionen en meddelelse om virksomhedernes sociale ansvar. De europæiske virksomheders overholdelse af de grundlæggende rettigheder på arbejdspladsen, uanset hvor i verden, er en vigtig del af denne meddelelse. Det interessentforum, der blev etableret i oktober 2002, vil også behandle de udviklingsmæssige og internationale aspekter af virksomhedernes sociale ansvar.

Kommissionen støtter anvendelsen af Organisationen for Økonomisk Samarbejde og Udviklings reviderede retningslinjer (2000) for multinationale virksomheder, der også dækker de grundlæggende rettigheder på arbejdspladsen. Desuden har Kommissionen for nylig styrket sit samarbejde med ILO om at fremme grundlæggende arbejdstagerrettigheder. I den forbindelse undertegnede EU's kommissær med ansvar for beskæftigelse, sociale anliggender og arbejdsmarkedsforhold og ILO's generaldirektør, Juan Somavía, en ny brevudveksling den 14. maj 2001.